# Mirjana Spoljaric Egger

Mirjana Spoljaric Egger (Ludbreg, 1971) és una diplomàtica suïssa i croata, presidenta del Comitè Internacional de la Creu Roja des d'octubre del 2022.

## Formació

Va estudiar Filosofia, Economia i Dret Internacional a la Universitat de Basilea i a la Universitat de Ginebra. Va complementar aquests estudis amb un màster. Més tard, va treballar com a ajudant de recerca a la Facultat de Dret de la Universitat de Basilea.

## Carrera
### Govern suís

El 2000, es va incorporar al Govern de Suïssa, concretament al Departament Federal d'Afers Exteriors. Hi va ocupar diversos càrrecs, alguns dels quals estant-se a Berna i Nova York. Del 2004 al 2006, va fer classes sobre governança mundial al Departament de Sociologia de la Universitat de Lucerna.

### Nacions Unides

Del 2010 al 2012, va ser destinada a Amman com a assessora principal del Comissari General de l'ONU per a l'Agència de les Nacions Unides per als Refugiats de Palestina al Pròxim Orient.
Des del 2012, va ser ambaixadora de Suïssa a les Nacions Unides i cap de la Divisió de Nacions Unides i Organitzacions Internacionals. Ha representat Suïssa a les negociacions sobre les reformes i el pressupost de l'ONU, com també al Consell de Seguretat, a l'Assemblea General, al Consell Econòmic i Social, a la Comissió de Consolidació de la Pau, al Consell de Drets Humans i a l'Oficina contra la Droga i el Delicte.
A partir de l'agost del 2018, va exercir com a Secretària General Adjunta de les Nacions Unides, Administradora Adjunta del Programa de les Nacions Unides per al Desenvolupament i Directora de l'Oficina Regional per a Europa i la CEI. Va ser succeïda en tots tres casos per la compatriota croata Ivana Živković el setembre del 2022.

### Comitè Internacional de la Creu Roja

El novembre del 2021, l'Assemblea del Comitè Internacional de la Creu Roja va triar Spoljaric Egger com a presidenta, en substitució de Peter Maurer. L'assumpció del càrrec va efectuar-se el 1r d'octubre del 2022. És la primera dona a accedir-hi.

## Vida personal

És casada i mare de dos fills. El seu marit treballa al servei consular del Departament Federal d'Afers Exteriors.

## Referències

* 1 2 «ICRC elects new president» (en anglès). International Committee of the Red Cross, 25-11-2021. [Consulta: 29 novembre 2021].
* ↑ Monnier, Philippe. «Luncheon with Mirjana Spoljaric Egger, President of the International Committee of the Red Cross (ICRC)» (en anglès). Wharton Alumni Club of Switzerland, 28-09-2023. [Consulta: 26 octubre 2023].
* ↑ «Mirjana Spoljaric» (en anglès). UNESCO, 28-06-2017. [Consulta: 29 novembre 2021].
* ↑ «Mirjana Spoljaric Egger» (en anglès). International Committee of the Red Cross, 27-09-2022. [Consulta: 28 setembre 2023].
* ↑ «Red Cross chief: major prisoner swap deal is option in Russia-Ukraine war» (en anglès). , 14-12-2022.
* ↑ «Ms. Mirjana Spoljaric Egger of Switzerland - Assistant Administrator, Director of Regional Bureau for Europe and the Commonwealth of Independent States, United Nations Development Programme (UNDP) | United Nations Secretary-General». United Nations. [Consulta: 28 setembre 2023].
* ↑ «Security Council Report June 2023». Security Council Report, 01-06-2023.
* ↑ «Mirjana Spoljaric Egger» (en anglès). live.worldbank.org, 12-04-2023. [Consulta: 25 setembre 2023].
* ↑ «Assistant Secretary-General, Assistant Administrator and Director of the Regional Bureau for Europe and the Commonwealth of Independent States (RBEC) | United Nations Secretary-General». www.un.org. [Consulta: 25 setembre 2023].
* ↑ Markus Häfliger. «Neue IKRK-Präsidentin Mirjana Spoljaric – Im EDA wurde sie abgesägt, jetzt ist sie mächtiger als ein Bundesrat», 13-12-2021. [Consulta: 25 octubre 2022].